老虎機

老虎機係幾乎間間賭場都有嘅賭錢機器，玩家入銀仔，然後拉搖桿，部機會碌出一堆圖案，若果係某啲特定組合，就為之中獎。純機械構造嘅舊款機器，爾家已經好少見。新款嗰啲就冚唪唥係電子嘢，重會收用咭、銀紙同券等等嘅落注。

因為老虎機嘅彩池會一直累積，直至有人中大獎，所以吸引到唔少人想「刀仔鋸大樹」，一下子發達。由於入咗嘅銀仔多數都一去無回頭，好似入咗落老虎個口咁，於是就叫「老虎機」。

喺澳門，呢樣嘢被官商雅稱做角子機；喺台灣，多數叫做吃角子老虎或者拉霸。

光明面

總論
老虎機係賭場嘅關鍵生財工具，喺某啲地方，嚟自佢哋嘅交易額同收入，佔總數高達八成。

台灣
响台灣，有公司發明同製造老虎機等賭博用機器，生意規模頗大。

陰暗面

總論
有異於多數其他賭博遊戲，老虎機完全黑箱作業，賭客無辦法知道賠率等諸多緊要訊息，除非當地法例規定要標明。學者莊志達以「十賭九輸」來形容玩老虎機，解釋運作原理——以有3條轉軸，每條有256種變化嘅老虎機嚟推算，喺每次投注，中大獎嘅機率只有1/16,777,216。相比之下，中六合彩頭獎更加容易；機率為1/13,983,816。

澳門
來自賭場老虎機嘅糾紛多籮籮；根據官方統計，响2012年1月1號至2014年5月22號期間，喺當地由老虎機被指故障，而引起嘅賠償糾紛有133單，攤匀每月有5單到，當中靠博彩監察協調局解決咗嘅總共得3單；唔少人投訴，話正常噉玩老虎機中咗獎之後，賭場會以壞機同賭客唔合資格等理由，以及各種手段來拖延時間兼討價還價，唔派足甚至完全唔派彩；然而被指故障嗰啲機器呑咗嘅錢，卻唔會發還；莊家被批評輸打贏要以及懷疑出千。

亦有輸咗好多錢嘅賭客，覺得機器賠率過低，懷疑莊家設定犯規，要求攞數據查核，卻只得到對賭場有利嘅非關鍵資料。

機器被指故障時，往往由賭場自己揀公司驗機寫報告，用嚟做派彩與否之決定嘅依據；佢哋經常會被質疑偏幫賭場；當定論係某機器故障，賭場既唔使派出所顯示贏到嘅獎金，亦唔需要退返賭客輸咗嘅投注，更唔會受政府懲罰；呢套制度飽受批評；而按澳洲及美國規則，賭客遇着同類糾紛時，可以叫政府派人調查同裁決。

六個賭場經營者之中嘅威尼斯人、永利、銀娛同美高梅，都試過由於老虎機被指故障，或設置得有問題，出現巨額紛爭，同賭客吵大鑊，而被多地傳媒報道。

香港
雖然法例唔准私人開賭，但係都有商人以此弁利；喺某啲有牌機舖同無牌賭檔入面，擺咗計分唔計錢嘅老虎機，而又有兑分仔負責將遊戲積分換成真銀，令客人可以間接賭錢；呢種係偏門生意。

新加坡
响2011年10月18號，食店觀音齋東主，58歲嘅朱雲萍喺濱海灣金沙玩老虎機時，部嘢顯示佢中咗個新元$416,742.11嘅獎。然而，賭場經理話畀佢知，部機壞咗，佢應得嘅係新元$50,000加架跑車，賭場願意畀新元$258,962買返嗰部車。朱女士堅持要收足筆數，附近顧客圍咗埋嚟，大聲鼓燥，撑朱女士；有部分主動幫手站崗，防止職員將獎勵洗走；有新加坡女人話朱女士冇本錢同賭場鬥，勸朱女士攞錢走人算數；有男人行埋去用手機影相，留低證據，不過賭場職員刪除咗，再踢佢出街；職員亦叫朱女士向賭場管制局求助之後就走人，然而由於唔准影相，朱女士唔敢離開，驚一行開，就冇哂證據，於是繼續僵持；卒之有五—六個大馬人，主動留低電話號碼畀朱女士，同應承做證，朱女士先至敢走；當時已經過咗三個鐘頭。朱女士向賭場監管局同警察部隊報案，又委託朱時生律師代為索償；有關律師樓寄律師信，叫賭場賠足$416,742.11。响2011年11月4號，濱海灣金沙指決定畀齊嗰筆錢，重响2011年11月9號發聲明，話對引起咗先前嘅誤會表示遺憾。過咗冇幾耐，朱女士收到兩張支票——一張數額如上，另外嗰張之銀碼為新元$688.25，即係佢當時用嗰張儲值咭入面嘅獎金。响2012年8月22號，賭場監管局發表文告，話佢哋調查得知，濱海灣金沙並冇呃朱女士或者特登令部機器出錯，當時個獎的確如賭場職員所述，不過遣責後者冇確保機器顯示啱嘅信息。朱女士將嗰筆錢散哂出去——多個慈善團體、幫佢追討獎金嘅證人、賭場職員、食店伙記……

美國
响2016年8月23號，單親阿媽卡特里娜布克曼喺紐約市雲頂世界賭場玩老虎機，螢光幕顯示佢中咗個美元$42,949,672.76嘅獎。佢即刻貼塊面埋去，由拍檔影咗張相作證，報告咗中獎之後，賭場好快就沸揚起嚟，職員同其他顧客都圍哂埋嚟。職員跟住送走咗布克曼，叫佢聽日返嚟了解派彩決定。响第二日，佢再嚟到賭場，職員話畀佢知，根本冇贏錢，佢以為中咗獎，係機器故障所致，唔算數，不過會畀佢攞返部機入面嘅美元$2.25結餘，重願意送份肉扒晚餐做補償。布克曼嘅法律受權人阿倫里普卡話對方做法唔公平；至少應該派美元$6,500，即係嗰部機嘅最高獎金畀佢。响2017年6月14號，呢單嘢告咗上皇后縣最高法院。

澳洲
响2017年3月同4月，維州賭博及酒類監管委員會發現，墨爾本皇冠賭場响遊戲機試運行期間，老虎機有17個掣被封咗，得返最細同最大嘅投注選項可以用。同年年底，有人舉報，話係上級指示員工做嘅手腳。該委員會响2018年4月宣布此舉違規，向該賭場罰款澳元$300,000，並發出書面警告信。

加拿大
响2017年2月，82歲老翁約翰馬蘭杜喺Mohawk Racetrack玩老虎機，中咗個加元$10,002嘅大獎；佢去領獎時，職員帶咗佢入間房道，話因為佢响17年前簽咗張表，加入用嚟幫人戒賭嘅OLG自我隔離計劃，所以無錢收，隨即趕埋佢出賭場。擁有該賭場嘅安省博彩局指，响2016年9月，加咗條新規例，唔准自我隔離者贏到錢，而每單超過加元$10,000嘅彩金派發之前，都要檢查過；截至2017年2月，已經有29個人由於相同原因，收唔到大獎彩金。官方網站宣稱啲賭場裝咗帶有面容辨識技術嘅監視系統，會揾出自我隔離人士，提示職員踢佢哋走。馬蘭杜表示，記唔起有簽過嗰份文件；自己個腦受過傷，會影響記憶，亦响大概8年之前受過腦手術。佢重補充，自己之前輸錢同贏細錢時都無異常，偏偏等到贏呢筆大錢時，至冇得攞，顯示對方根本就係唔想畀錢；已經聯絡咗律師，唔打算畀對方走數。

彈珠機
釣魚機
跑馬機
輪盤

賭